**FAU Teigars evaluering av "*Vinterkveld 2019*", basert på erfaringer gjort av oss som deltok – og på tilbakemeldinger fra elever, foreldre og skolens ansatte.**

**Vår vurdering er at arrangementet var svært vellykket, at kvelden i hovedsak bar preg av elever som hadde det gøy og som koste seg innenfor trygge rammer. Under har vi forsøkt å liste opp hva som fungerte godt, og hva vi tenker er områder for forbedring.**

**Bra:**

* Det var lurt å ha garderober oppe. Ved å bruke klasserom med glassvegg ut mot fellesområdene hadde vi god oversikt over hva som foregikk inne i selve garderoben/klasserommet. Vi hadde 2 vakter inne i 10. klasse-garderoben hele kvelden
* Vi organiserte oss slik at vi til enhver tid hadde 2 vakter øverst i trappen ved biblioteket, 2 ved toalettene i 2.et. og to ambulerende vakter i fellesområdet i 2. et. Vi opplevde at det var noe mer uro på den første vakten (17 – 20), men at det roet seg noe på siste vakt. Ved å ta i bruk 2.et. på denne måten unngikk vi dessuten at elever som ikke var invitert kunne forsøke å ta seg inn vinduene
* Det å holde dørene stengt på den ene siden i 1. et., gjorde det enklere å holde oversikten over inn –og utgang
* Å stenge av underetasjen var også lurt. På den måten unngikk vi at uinviterte kunne komme inn via Nøtterøyhallen. Det var plassert ut vakter ved toppen av trappen hele kvelden. Ved et tilfelle ble elever fra en annen skole som forsøkte å komme inn via Nøtterøyhallen, stoppet og bortvist fra området av foreldrevakter og skolens ansatte
* At elevene måtte opp trapper for å komme til garderober, ga oss anledning til å vurdere evt. alkoholinntak og stødig/ustødig gange
* Fint at alle vaktene bar gule vester. Alle var godt synlige og vi var mange nok. Elevenes tilbakemelding var at dette føltes trygt. Politiet påpekte også dette som positivt
* Det var godt å ha skolen/rektor/lærere med på laget – og som var tilgjengelige for oss hele kvelden
* Oppgavefordelingen mellom oss som deltok fungerte veldig bra
* Flott med klassevis informasjon i forkant av arrangementet. FAU-leder besøkte klassene og informerte blant annet om innhold, forventninger og nulltoleranse for rusmidler
* Vi opplevde det som veldig positivt at Politiet tok seg tid til å besøke oss i løpet av kvelden. Dette var et rutinemessig besøk, som var varslet på forhånd
* Det ble ikke veldig mye pizza igjen – det som var til overs ble lagt i skolekjøkkenets fryser.
* Å la elevrådet pynte lokalet, var en suksess
* Skolen ga positiv tilbakemelding til FAU på adgangskontrollen som ble gjennomført – linjen var nødvendig og passe streng

**Områder for forbedring:**

* Enkelte av de eldre elevene hadde drukket alkohol i forkant av arrangementet. Til tross for streng kontroll med blant annet "pustekontroll" og vesker som ble inspisert, var det dessverre noen få som gikk under radaren. Andre elever ble stoppet i døren og i noen veldig få tilfeller ble foreldre kontaktet. Forhåpentlig kan årets strenge adgangskontroll bidra til at færre vil innta alkohol før neste arrangement
* Enkelte elever og èn forelder – på vegne av elev, ga uttrykk for at det var ubehagelig å bli kontrollert
* Det ble beslaglagt noe rusmidler på skolen i løpet av kvelden, som skolen tok hånd om. Til tross for befaring i forkant, avstenging av garderobeskap, toaletter og etasjeområder, må vi vurdere en enda nøyere inspeksjon av potensielle gjemmesteder før neste Vinterkveld
* Det opplevdes vanskelig å få tilbakemelding fra foreldre i enkelte klasser - om å ta vakter. FAU vil generelt oppfordre foreldre som er urolige for om arrangmentet er trygt, til å delta på neste Vinterkveld
* Det bør legges opp til vaktlag også ute. Politiet plukket opp og kastet drikke som var plassert i snøen rundt skolebygningen
* Det drikkes veldig mye vann og vi må sørge for å ha nok pappkrus
* Vi kunne med fordel hatt mer brus, evt. flasker med vann/bris – som elevene kan gjenfylle med vann
* 13 kaker (1 pr. klasse) er også for mye

FAU vil takke skolen for et veldig godt samarbeid rundt arrangementet!